《与江夏尹饯于舍人于黄鹤楼》
明代·徐祯卿

未有干戈地，能令栋宇全。乾坤馀壮观，荆楚郁山川。

鹤唳寥天迥，江深禹庙前。舟樯控南北，节镇此旬宣。

令尹乘时暇，使君同祖筵。炎蒸飘不到，虚爽境何偏。

乃继登临迹，空怀作者贤。风烟一回首，今古共凄然。

握手将安适，经秋未拟旋。迢迢沙际月，遥忆桂阳船。

作者简介：徐祯卿（1479－1511）字昌谷，一字昌国，汉族，吴县（今江苏苏州）人，祖籍常熟梅李镇，后迁居吴县。明代文学家，被人称为“吴中诗冠”，是吴中四才子（亦称江南四大才子）之一。因“文章江左家家玉，烟月扬州树树花”之绝句而为人称誉。